[pic] | KOMISIA EURÓPSKYCH SPOLOČENSTIEV | Brusel, 7.10.2008 KOM(2008) 621 v konečnom znení SPRÁVA KOMISIE EURÓPSKEMU PARLAMENTU A RADE Z ROKU 2008 O UPLATŇOVANÍ KÓDEXU POSTUPOV (predložená Komisiou) SPRÁVA KOMISIE EURÓPSKEMU PARLAMENTU A RADE Z ROKU 2008 O UPLATŇOVANÍ KÓDEXU POSTUPOV 1. ÚVOD V oznámení Komisie Európskemu parlamentu a Rade o nezávislosti, integrite a zodpovednosti národných štatistických úradov a štatistického úradu Európskeho spoločenstva z 25. mája 2005 Komisia oznámila svoj úmysel predložiť tri roky po prijatí Kódexu postupov pre európsku štatistiku správu o jeho uplatňovaní v Európskom štatistickom systéme (ESS). V nadväznosti na podnet vytvorený prijatím kódexu, ktorý Rada uvítala v júni 2005, ESS uskutočnil komplexné sebahodnotenie na základe zásad a ukazovateľov uvedených v kódexe. Výsledky boli zhrnuté v správe Eurostatu, ktorá bola v máji 2006 preložená Hospodárskemu a finančnému výboru. Na doplnenie a prehĺbenie sebahodnotení prebehli v rokoch 2006 až 2008 v 31 národných štatistických úradoch členských štátov EÚ a krajín EZVO partnerské hodnotenia. Tieto hodnotenia sa týkali inštitucionálneho rámca a postupov zverejňovania údajov, na ktoré sa vzťahujú zásady 1 až 6 a zásada 15 kódexu, a koordinačnej funkcie každého štatistického úradu v rámci jeho štatistického systému. Hodnotenia boli organizované na centrálnej úrovni Eurostatom, pričom sa prijali opatrenia, aby sa v čo najväčšej miere zabezpečil harmonizovaný prístup, vrátane noriem hodnotenia. K uplatňovaniu kódexu prispeli aj samotné partnerské hodnotenia, keďže zahŕňali aj prieskum spokojnosti používateľov a hlavné zúčastnené strany na vnútroštátnej i európskej úrovni. Táto správa vychádza prevažne z výsledkov partnerských hodnotení a pokroku dosiahnutého v oblastiach, v ktorých sa pri sebahodnotení a partnerských hodnoteniach zistila potreba zlepšenia. Medzi ďalšie aspekty, ktoré boli zohľadnené, patria zabezpečenie kvality štatistiky a činnosti zamerané na kontrolu kvality a dodržiavanie európskych právnych predpisov v oblasti štatistiky. Napriek tomu, že kódex by sa mal vzťahovať na všetkých zostavovateľov európskej štatistiky, táto správa je zameraná predovšetkým na jeho dodržiavanie zo strany národných štatistických úradov a Eurostatu[1]. Zlepšovacie opatrenia jednotlivých štatistických úradov, ktorými sa má dosiahnuť plný súlad s kódexom, sú uvedené v priloženom dokumente Komisie. Európsky parlament a Rada prijali v marci 2008 rozhodnutie, ktorým sa vytvorilo Európske poradné grémium pre riadenie v oblasti štatistiky (ESGAB). Hlavnou úlohou tohto orgánu, ktorý ešte nebol formálne zriadený, bude každoročne predkladať správy o dodržiavaní kódexu zo strany Eurostatu a ESS ako celku. 2. DODRžIAVANIE KÓDEXU ZO STRANY ESS: HLAVNÉ ZISTENIA Zhrnutie Tabuľka 1: Partnerské hodnotenia za všetky národné štatistické úrady a Eurostat Zásady a ukazovatele Kódexu postupov pre európsku štatistiku | Výsledky hodnotenia | Úplne splnené | Prevažne splnené | Čiastočne splnené | Nesplnené | 1: Odborná nezávislosť | 1 | 15 | 13 | 3 | 1 | 2 | 25 | 6 | 1 | 0 | 3 | 27 | 4 | 1 | 0 | 4 | 22 | 8 | 2 | 0 | 5 | 22 | 5 | 3 | 2 | 6 | 28 | 4 | 0 | 0 | 7 | 31 | 1 | 0 | 0 | 2 | 28 | 3 | 1 | 0 | 3 | 32 | 0 | 0 | 0 | 4 | 21 | 8 | 3 | 0 | 5 | 25 | 7 | 0 | 0 | 6 | 30 | 1 | 0 | 1 | 2 | 23 | 8 | 1 | 0 | 3 | 16 | 14 | 2 | 0 | 4 | 29 | 1 | 2 | 0 | 5 | 3 | 20 | 8 | 1 | 6 | 2 | 19 | 11 | 0 | Percentá | 62% | 25% | 12% | 1% | Najsilnejšie stránky ESS spočívajú v oblastiach, na ktoré sa vzťahujú zásady 2 (oprávnenie získavať údaje), 5 (dôvernosť štatistických údajov) a 1 (odborná nezávislosť); týkajú sa najmä právneho rámca ako aj politík a postupov uplatňovania. Možnosti zlepšenia v súvislosti s týmito zásadami sú zamerané skôr na konkrétne politiky alebo ustanovenia právnych predpisov jednotlivých štatistických úradov upravujúcich oblasť štatistiky, ako na otázky, v ktorých by sa považovalo za potrebné zlepšenie v rámci celého ESS. Zatiaľ čo v oblasti, na ktorú sa vzťahuje zásada 6 (nestrannosť a objektivita), boli celkovo zaznamenané vysoké štandardy, v záujme zabezpečenia úplného súladu s touto zásadou bude mnoho štatistických úradov musieť zlepšiť svoje opatrenia, pokiaľ ide o zverejňovanie informácií o metódach a postupoch a informovanie širokej verejnosti o prednostnom prístupe k údajom pred ich zverejnením, aj keď sa poskytuje len v obmedzenom počte prípadov. Napriek uznanému pokroku v oblasti riadenia kvality a zlepšeniu kvality v kľúčových oblastiach z výsledkov partnerských hodnotení vyplýva, že v súvislosti s usmerneniami týkajúcimi sa kvality a sledovaním kvality procesov a produktov je potrebné vyvinúť väčšie úsilie v rámci zásady 4 (záväzok kvalitného spracovania). Záväzok kvalitného spracovania úzko súvisí so zásadou 3 (primeranosť zdrojov), z čoho vyplýva, že opatrenia zamerané na riešenie tohto nedostatku by pravdepodobne museli byť spojené so zlepšením na strane zdrojov štatistických úradov. Plánované zlepšenia zahŕňajú podobné kroky niekoľkých štatistických úradov vychádzajúce z existujúcich noriem a nástrojov ESS. Po partnerských hodnoteniach možno v oblastiach, pre ktoré boli v rámci správ z partnerských hodnotení navrhnuté zlepšovacie opatrenia, sledovať pôsobivý pokrok. Táto skutočnosť bola zohľadnená v zisteniach uvedených nižšie. Hlavné problémy spojené s dodržiavaním Kódexu postupov pre európsku štatistiku v rámci ESS a osvedčené postupy zistené u jednotlivých štatistických úradov sú zhrnuté nižšie v príslušných odsekoch[2]. Odborná nezávislosť a objektivita Zdá sa, že v rámci celého ESS je v praxi zabezpečená nezávislosť od politických a iných vonkajších zásahov do tvorby a zverejňovania európskej štatistiky a objektívny výber metód, zdrojov a techník. Výraznejšou právnou podporou odbornej nezávislosti v 13 prípadoch (ukazovateľ 1.1.) a explicitnejšími zábezpekami objektivity štatistického úradu v štyroch krajinách (ukazovatele 6.1 a 6.2) by sa však mohla zvýšiť dôveryhodnosť ESS. To platí najmä, hoci nie výlučne, v prípadoch, keď je štatistický úrad administratívne pripojený k politickému útvaru. V prípade štyroch krajín označili partneri ustanovenia právnych predpisov upravujúcich oblasť štatistiky za osvedčené postupy. Za ďalšie zábezpeky objektivity a nestrannosti štatistických úradov boli označené vytvorenie odborného alebo metodického výboru na vysokej úrovni, podrobné metodické usmernenia vychádzajúce z jasne stanoveného postupu, usmernenia týkajúce sa profesionálnej etiky či vnútroštátny kódex. V šiestich krajinách sa odporučili ďalšie ustanovenia s cieľom umožniť vedúcemu štatistického úradu efektívnejšie vykonávať dôležité funkcie vymedzené v kódexe, ktoré má ako strážca odbornej nezávislosti a objektivity (ukazovatele 1.2 až 1.4). Ďalším osvedčeným postupom sa ukázalo byť stanovenie jednoznačných kritérií a podmienok výberu a, čo je ešte dôležitejšie, prepustenia vedúceho štatistického úradu v právnych predpisoch upravujúcich oblasť štatistiky. Vo väčšine krajín štatistický úrad v súlade s kódexom vypracoval politiku uvádzania na pravú mieru (ukazovateľ 1.7). Medzi osvedčené postupy patrí aj výslovné stanovenie povinnosti štatistického úradu reagovať v prípade potreby na kritiku a zneužívanie oficiálnej štatistiky v právnych predpisoch upravujúcich oblasť štatistiky. Plánovanie programov V rámci celého ESS sa v súlade s kódexom uplatňujú transparentné postupy plánovania štatistických programov (ukazovatele 1.5 a 11.2). Desať národných štatistických úradov bolo vyzvaných, aby sa v plnej miere prispôsobili spoločnému postupu ESS v tejto oblasti, t. j. zverejňovaniu štatistických programov a pravidelných správ o postupe na základe ročných a viacročných programových cyklov po porade s hlavnými zúčastnenými stranami. Zníženie spravodajského zaťaženia a využívanie administratívnych zdrojov na štatistické účely Napriek tomu, že všetky štatistické úrady majú jasné právne oprávnenie zhromažďovať informácie na účely tvorby a zverejňovania oficiálnej štatistiky (ukazovateľ 2.1), niektoré čelia právnym a/alebo praktickým prekážkam, ktoré bránia využívaniu administratívnych záznamov na štatistické účely (ukazovatele 2.2 a 9.5). Vzhľadom na vplyv týchto prekážok na zaťaženie respondentov by jednou z priorít malo byť spojenie síl na vnútroštátnej úrovni (vrátane správnych orgánov) v záujme ich odstránenia. V súlade s niektorými osvedčenými postupmi ESS by súčasťou proaktívnej stratégie národného štatistického úradu mohlo byť rokovanie o dohodách o úrovni služieb s orgánmi spravujúcimi registre a štátnymi správami a stanovenie cieľov týkajúcich sa väčšieho využívania administratívnych údajov. Vo viacerých krajinách, v ktorých sú zostavovatelia štatistiky výslovne viazaní právnymi predpismi upravujúcimi oblasť štatistiky k tomu, aby v čo najväčšej možnej miere využívali administratívne údaje, možno zaznamenať príkladné postupy na zamedzenie dvojnásobnému zberu údajov. Postúpením o krok ďalej a výslovným zapojením národného štatistického úradu do vytvárania administratívnych záznamov a rozvíjania potenciálu ich využitia na štatistické účely sa ďalej prispeje nielen k väčšiemu používaniu týchto záznamov (ukazovateľ 10.4), ale aj k zvyšovaniu kvality štatistiky založenej na administratívnych zdrojoch (ukazovateľ 8.1), ktorá je pre európsku štatistiku čoraz dôležitejšou otázkou. Podobne by sa mohlo zavedením a väčším využívaním elektronických a internetových systémov vykazovania v prípadoch, v ktorých to ešte nie je (úplne) možné (približne v polovici národných štatistických úradov), ďalej znížiť spravodajské zaťaženie (ukazovateľ 9.1) a riešiť klesajúca miera odpovedí zo strany podnikov (ukazovateľ 9.3). Mnohé štatistické úrady prijímajú opatrenia na meranie a aktívne riadenie spravodajského zaťaženia (zásada 9). V ôsmich národných štatistických úradoch partneri identifikovali osvedčené postupy zamerané na zvýšenie počtu odpovedí na štatistické zisťovania. Dôvernosť štatistických informácií Partnerské hodnotenia potvrdili, že v rámci celého ESS sa uplatňujú najvyššie normy na ochranu dôvernosti štatistických údajov, zakotvené v právnych predpisoch upravujúcich oblasť štatistiky a zaistené vnútornými postupmi, technikami a fyzickým zabezpečením. V 13 národných štatistických úradoch však bude v záujme zabezpečenia plného súladu so všetkými ukazovateľmi 5.1 až 5.5 kódexu potrebné niektoré z nich posilniť. V tých málo krajinách, v ktorých sa výnimky zo zásady absolútnej štatistickej dôvernosti povoľujú v samotných právnych predpisoch upravujúcich oblasť štatistiky, to možno bude potrebné opätovne zvážiť. Riadenie kvality Riadenie kvality je potrebné chápať ako ucelený, dlhodobý a systematický prístup, v rámci ktorého sa neustále zlepšujú vstupy, procesy a výstupy. Podľa správ z partnerských hodnotení bude ESS v súvislosti so svojím záväzkom dodržiavať zásady stanovené vo Vyhlásení ESS o kvalite a ich uplatňovaním musieť ďalej investovať do zlepšovania súladu s kódexom. Viacero štatistických úradov ohlásilo opatrenia smerujúce k zavedeniu politiky riadenia kvality v rámci celého úradu (niektoré už zaviedli prístupy spočívajúce v celkovom riadení kvality) a dvanásť z nich podrobnejšie rozpracuje svoje usmernenia týkajúce sa kvality. Na podporu týchto prístupov Eurostat spravuje verejne prístupnú databázu osvedčených postupov, ktorá slúži ako ústredný referenčný zdroj pre riadenie kvality v rámci ESS, a propaguje činnosti zamerané na zvýšenie kvality na úrovni EÚ. Z analýzy správ vyplynulo, že jednotlivé tímy vykonávajúce partnerské hodnotenie vychádzali pri hodnotení zásady 4 kódexu (záväzok kvalitného spracovania) z pomerne rôznorodých základov a že výklad tejto zásady nebol vždy zrejmý a jednoznačný. V ďalšom texte sa preto zohľadňujú doplňujúce informácie o činnostiach v oblasti zabezpečenia kvality, ktoré poskytli štatistické úrady. V prípade deviatich štatistických úradov partneri vyzdvihli osvedčené postupy pri riadení kvality, ku ktorým patrí politika systematického riadenia kvality, ucelený súbor nástrojov na jej vykonávanie a kontroly kvality za účasti hlavných používateľov. Dva národné štatistické úrady prebudovali svoje štatistické systémy, v neposlednom rade aj preto, aby zvýšili kvalitu štatistiky. Kvalita produktov Prioritami ESS sú presnosť, včasnosť a porovnateľnosť. Problémy s kvalitou sa týkajú najmä štatistických údajov zhromažďovaných na základe džentlmenských dohôd. Všetky štatistické úrady podávajú správy o kvalite európskej štatistiky, pokiaľ sa to vyžaduje v právnych predpisoch EÚ, pričom niektoré z nich zamýšľajú rozšíriť svoje správy o kvalite počas nasledujúcich troch rokov tak, aby zahŕňali všetky štatistické výstupy. Väčšie úsilie v tejto oblasti bude musieť ísť ruku v ruke s príslušným vzdelávaním pracovníkov, ktoré v súčasnosti zabezpečuje polovica štatistických úradov. Okrem toho sa bude potrebné aktívne zaoberať niektorými prípadmi nedodržiavania právnych predpisov EÚ v oblasti štatistiky (ukazovatele 4.1 a 15.6 a zásady 12, 13 a 14). Veľká väčšina európskej štatistiky je založená na právnych predpisoch EÚ a jej pravidelnosť je stanovená zákonodarcami. Požiadavky používateľov sa zohľadňujú aj na pravidelných stretnutiach Eurostatu s útvarmi Komisie a pri monitorovaní za účasti Európskeho poradného výboru pre štatistické informácie v hospodárskej a sociálnej oblasti (CEIES) a novovytvoreného Európskeho poradného výboru pre štatistiku (ukazovateľ 13.3). Kvalita procesov Činnosti zamerané na zabezpečenie kvality procesov, ktoré zahŕňajú sledovanie ukazovateľov kvality, kontroly kvality alebo sebahodnotenie, sa v rámci ESS ešte systematicky nevykonávajú, aj keď väčšina štatistických úradov už začala uskutočňovať príslušné programy. Štatistické úrady informovali, že jednu alebo viac z týchto činností uplatňujú vo vzťahu k väčšine alebo všetkým štatistickým procesom, ktoré v podstate pokrývajú všetky fázy procesu tvorby štatistiky (v niektorých prípadoch s výnimkou plánovania a určenia postupu realizácie zisťovaní). Odporúčalo sa, aby sa v procese revízie väčšmi využívali skúsenosti externých odborníkov. V piatich národných štatistických úradoch označili partneri za osvedčený postup zjednodušenie procesu tvorby vytvorením spoločných nástrojov a metód na ústrednej úrovni, vrátane centralizovaného systému sezónneho očisťovania údajov. Okrem toho bola vyzdvihnutá aj spolupráca s ďalšími verejnými inštitúciami a výskumnými pracovníkmi (ukazovatele 4.2, 4.3 a 4.5 a zásady 7 a 8). Dialóg medzi používateľmi a zostavovateľmi Jedným zo základných kameňov kódexu je proaktívny dialóg s používateľmi. V súlade s tým národné štatistické úrady a Eurostat uskutočnili v rámci partnerského hodnotenia prieskum spokojnosti používateľov, aby sa mohli zohľadniť názory hlavných používateľov na európsku štatistiku a činnosť štatistických úradov. Niekoľko štatistických úradov pravidelne uskutočňuje prieskumy spokojnosti používateľov a niektoré zostavujú aj index spokojnosti používateľov. Väčšina štatistických úradov informovala, že v záujme zlepšenia metodiky spolupracuje s vedeckou obcou. Formálne konzultácie s používateľmi sú okrem toho súčasťou stratégií štatistických úradov v oblasti plánovania programov a stanovovania priorít (ukazovatele 4.3, 7.7, 11.1 a 11.3). Nestrannosť a postupy zverejňovania štatistiky Prístupnosť a prístup k mikroúdajom Takmer všetky štatistické výstupy sú dostupné prostredníctvom internetu, pričom v rámci ESS možno nájsť množstvo osvedčených postupov (ukazovatele 15.1 a 15.2) vrátane dobrej kultúry poskytovania služieb, užívateľsky jednoduchých webových stránok s komplexnými metaúdajmi a predkladania výsledkov iných zostavovateľov štatistiky, ako aj opatrení na podporu štatistickej gramotnosti, ktoré boli vyzdvihnuté v 16 správach z partnerských hodnotení. Napriek tomu viacero štatistických úradov investuje do ďalšieho zlepšovania svojich komunikačných kanálov, pričom vyvíjajú úsilie v rôznych oblastiach, od základnej modernizácie až po vyspelé aplikácie. Výskumní pracovníci nachádzajú v rámci ESS široké spektrum možností prístupu k mikroúdajom v podobe súborov na verejné použitie, súborov fakticky anonymizovaných údajov a zariadení na prístup na mieste alebo na diaľku, ktorý je upravený právnymi predpismi a protokolmi (ukazovateľ 15.4). Osvedčené postupy v tejto oblasti sa zistili v ôsmich národných štatistických úradoch. Nestrannosť Takmer všetky štatistické úrady zlepšujú svoj odborný profil v očiach verejnosti publikovaním údajov, ktoré možno jednoznačne identifikovať ako údaje od daného štatistického úradu a ako čisto štatistické. Tento postup sa opiera o politiku verejného vyjadrovania sa k štatistickým otázkam (ukazovateľ 1.6) a poskytovania výlučne objektívnych, nestranných vyhlásení na tlačových konferenciách (ukazovateľ 6.7). V záujme jednoznačnejšieho vymedzenia všetkých oficiálnych štatistík sa odporučili ďalšie opatrenia vrátane vytvorenia typického loga, ktoré by sa malo používať pri každom zverejnení údajov národnými štatistickými úradmi v súlade s bežnou praxou ESS. K hlavným prostriedkom na zabezpečenie nestranného prístupu používateľov k európskej štatistike, ktorý významnou mierou prispieva k dôveryhodnosti ESS, patria: - žiadny a v niektorých prípadoch dokonca právnymi predpismi zakázaný alebo prísne obmedzený, kontrolovaný a zverejňovaný prednostný prístup ministerstiev k štatistickým údajom pred ich zverejnením (ukazovateľ 6.6). Poskytnuté výnimky, pokiaľ ide o štatistické oblasti, cieľové skupiny a termín zverejnenia, sa od jedného štatistického úradu k druhému veľmi líšia, takže zostáva priestor na približovanie sa k sa harmonizovanej stratégii ESS. V troch národných štatistických úradoch partneri určili osvedčené postupy, ku ktorým patrí neposkytovanie prednostného prístupu k zverejňovaným údajom pred ich zverejnením a stanovenie pravidiel pre uloženie embarga po zverejnení údajov a pre riešenie únikov informácií; - kalendár zverejnenia údajov pre hlavné štatistické výstupy (ukazovateľ 6.5), ktorý využívajú všetky národné štatistické úrady, hoci v prípade niekoľkých národných štatistických úradov a Eurostatu by sa jeho pokrytie mohlo rozšíriť na viacero produktov. Termíny zverejňovania údajov by sa mohli ďalej harmonizovať. - transparentný a spravodlivý prístup k analýzam na mieru poskytovaným štatistickým úradom s tou výnimkou, že v niektorých krajinách za ne určití privilegovaní (inštitucionálni) používatelia nemusia (v niektorých prípadoch na základe právneho opatrenia) platiť (ukazovateľ 15.3). Metaúdaje Štatistické úrady v rámci ESS zverejňujú európsku štatistiku s komplexnými metaúdajmi, pričom v mnohých krajinách sa štatistika zverejňuje v angličtine ako aj v úradnom jazyku, resp. jazykoch. Hoci metaúdaje bude vždy možné a, v dialógu s používateľmi, nevyhnutné ďalej rozvíjať a zlepšovať, v 13 správach z partnerských hodnotení sa požadovala najmä štandardizácia a/alebo rozšírenie rozsahu metaúdajov (ukazovatele 6.4, 15.5 a 15.6). Špecifickým – a ojedinelým – príkladom revíznej politiky štatistických úradov sú chyby, ktoré takmer všetky štatistické úrady opravujú a zverejňujú, hoci v niekoľkých prípadoch by boli užitočné formalizovanejšie prístupy (ukazovateľ 6.3). Zdroje a efektivita Napriek tomu, že v posledných rokoch mnohé národné štatistické úrady zreformovali svoje systémy tvorby štatistiky s cieľom vyrovnať sa so znižovaním rozpočtu a stavu zamestnancov, v niekoľkých krajinách sa neustály nedostatok zdrojov uvádzal ako hrozba pre plnenie požiadaviek na európsku štatistiku (zásada 3). Pri deviatich partnerských hodnoteniach sa zistili príkladné politiky v oblasti zdrojov zahŕňajúce rozvoj ľudského kapitálu, riadenie profesijného postupu zamestnancov a monitorovanie a plánovanie na základe nákladov. Základným aktívom štatistických úradov je ľudský kapitál. Pomerne nízke mzdy v niektorých krajinách vedú k vysokej miere fluktuácie zamestnancov a znevýhodňujú príslušný národný štatistický úrad, keď sa na vnútroštátnom trhu práce uchádza o vysokokvalifikovaných pracovníkov. Niektoré národné štatistické úrady hlásia celkový nedostatok kvalifikovaných pracovníkov alebo nepružné postupy prijímania zamestnancov, ktoré sťažujú obsadzovanie voľných pracovných miest. V niekoľkých krajinách sa za potrebné považuje zlepšiť infraštruktúru informačných technológií. Pri sebahodnotení v roku 2005 takmer všetky národné štatistické úrady označili nedostatok zdrojov IT spojený s nedostatkom odborníkov na informačné technológie za hlavné prekážky väčšieho využívania technológií na zvýšenie automatizácie štatistického spracovania. Neriešenie týchto nedostatkov by mohlo národné štatistické úrady odtrhnúť od technického pokroku a z neho vyplývajúceho nárastu efektivity, čo by im zabránilo vo vyriešení tohto problému a z dlhodobého hľadiska by mohlo prispieť k digitálnej priepasti v rámci ESS. V niektorých krajinách bol nedostatok finančných prostriedkov označený za významný problém a vysoký podiel práce na zákazku bol určený ako možná prekážka dlhodobejších investícií. V rámci ESS v súčasnosti prebiehajú rôzne iniciatívy s cieľom lepšie vyvážiť dopyt po európskej štatistike a náklady na ňu. Súčasné prístupy k analýze dôsledkov nových právnych predpisov v oblasti štatistiky, návrhy na zjednodušenie právnych predpisov a preskúmania zamerané na zistenie negatívnych priorít sú podporené novými činnosťami. K nim patrí posúdenie nákladov a prínosov/výhod spojených s vykonávaním väčšiny právnych predpisov EÚ v oblasti štatistiky, inovačné modely partnerstiev v rámci ESS zamerané na zlepšenie jeho efektivity a intenzívnejší dialóg s používateľskou obcou, okrem iného o budúcich prioritách, a so zapojením Európskeho poradného výboru pre štatistiku (ukazovatele 3.2 až 3.4). Koordinácia štatistického systému Koordinácia národného štatistického systému je problémom v takmer všetkých krajinách, aj keď príspevky ďalších vnútroštátnych zostavovateľov štatistiky k oficiálnej vnútroštátnej štatistike alebo európskej štatistike môžu byť veľmi malé. Rozšírenie kódexu na zostavovateľov európskej štatistiky iných než národné štatistické úrady a hodnotenie uplatňovania kódexu sa v rámci ESS nemôže riadiť jediným modelom. V príslušných prípadoch sú vnútroštátne stratégie úzko spojené s koordinačnou funkciou národného štatistického úradu v rámci systému. V závislosti od, okrem iného, schopnosti a právnej právomoci príslušného národného štatistického úradu osloviť vnútroštátnych zostavovateľov štatistiky Spoločenstva prinášajú tieto stratégie rôzne výsledky, od pozoruhodného pokroku až po obmedzenú aktivitu. Z analýzy koordinačnej úlohy národných štatistických úradov zo strany partnerov a zo správ národných štatistických úradov o dodržiavaní požiadaviek zo strany ostatných vedúcich aktérov, s výnimkou národných centrálnych bánk, vyplynuli určité modely, ktoré prispievajú k dodržiavaniu kódexu v celom vnútroštátnom systéme: - v decentralizovanejších štatistických systémoch a v systémoch, kde ďalšie údaje za príslušný štát poskytujú ministerstvá/politické útvary zohráva dôležitú úlohu pri dodržiavaní kódexu miera, do akej sú výslovne pokryté právnymi predpismi upravujúcimi oblasť štatistiky a viazané rovnakými požiadavkami na odbornú nezávislosť, objektivitu, nestrannosť atď. - je potrebné zabezpečiť jednoznačné vymedzenie a oddelenie štatistickej funkcie od administratívnych úloh alebo tvorby politík. Jedným z predpokladov je jednoznačné stanovenie rozsahu vnútroštátnej oficiálnej štatistiky a zúčastnených strán právnymi predpismi a/alebo integrovaným štatistickým programom. - to by potom mohlo tvoriť jadro siete oficiálnych štatistikov v krajine, koordinovanej a spravovanej národným štatistickým úradom. Vo väčšine krajín podporuje tieto úlohy štatistická rada alebo štatistický výbor, resp. výbory a v niektorých je koordinačná funkcia vymedzená v právnych predpisoch upravujúcich oblasť štatistiky. K osvedčeným postupom patrí: a) vnútroštátna charta alebo kódex, b) spoločný vzdelávací program, c) spoločný postup prijímania zamestnancov, d) spoločné využívanie zdrojov na metodickú prácu, IT atď. a e) spoločné logo a/alebo spoločný harmonogram zverejňovania údajov s cieľom podporiť koordinované zverejňovanie oficiálnej štatistiky, ako aj f) spoločná platforma na zverejňovanie štatistiky. V piatich krajinách partneri zistili osvedčené postupy na zlepšenie koordinácie národného štatistického systému. Koordinačná úloha Eurostatu má mnoho stránok, pričom zahŕňa koordináciu v rámci Európskej komisie, ESS a medzinárodného spoločenstva a s Európskou centrálnou bankou. V novom návrhu nariadenia o európskej štatistike sa navrhuje posilnenie koordinačnej úlohy národných štatistických úradov ako aj Eurostatu. 3. ZÁVERY A ďALšIE KROKY Zo skúseností s doterajším uplatňovaním kódexu zo strany ESS vyplýva, že prístup založený na samoregulácii funguje veľmi dobre: celkovo vysokú úroveň dodržiavania kódexu dopĺňa dynamický pokrok, pokiaľ ide o zlepšenia. Napriek tomu však úplné dodržiavanie kódexu zostáva v zásade problémom pre všetky národné štatistické úrady i Eurostat. Vzhľadom na skutočnosť, že všetky krajiny majú pomerne špecifické národné štatistické systémy a podmienky, posúdenie dodržiavania kódexu by sa nemalo použiť na zostavenie rebríčka krajín, ale na ďalší rozvoj štatistických systémov na vnútroštátnej a európskej úrovni. V štatistických systémoch, v ktorých sa inštitucionálny rámec ešte musí zladiť s kódexom, napr. prostredníctvom doplňujúcich zábezpek odbornej nezávislosti, alebo v ktorých sa zistil nedostatok zdrojov, by príslušný vývoj mali riadiť orgány správy. Bolo by možné naplánovať ďalšie opatrenia, pri ktorých by vedúcu úlohu zohrávalo Európske poradné grémium pre riadenie v oblasti štatistiky (ESGAB). Orgány správy by okrem toho mohli podporovať národné štatistické úrady pri proaktívnej spolupráci s vlastníkmi administratívnych údajov, ktoré sa vzhľadom na optimalizáciu používania administratívnych zdrojov na štatistické účely považujú za bezpodmienečne potrebné. Európsky štatistický systém spojí svoje sily v oblasti investícií do zavádzania nástrojov a usmernení ESS na riadenie kvality, ktorá bola označená za oblasť, v ktorej je potrebné zlepšenie v rámci celého ESS. Práca na ďalšej harmonizácii rámcov kvality v rámci ESS bude zahŕňať preskúmanie Odporúčaní k vykonávaniu vyhlásenia ESS o kvalite prijatého v roku 2001 Výborom pre štatistický program a aktualizáciu usmernení ESS o kvalite vzhľadom na skúsenosti získané v procese partnerských hodnotení v súvislosti so zásadami kvality. Za nevyhnutné sa považuje prehĺbenie spolupráce s Európskou centrálnou bankou a ESBC ako dôležitými partnermi pri zabezpečovaní vysokokvalitných výstupov a pokroku pri riešení hlavných problémov ESS vrátane stanovovania priorít a zníženia spravodajského zaťaženia. Túto spoluprácu uľahčí dodržiavanie štatistických zásad zakotvených v pripravovanom nariadení o európskej štatistike a plánovaná zmena a doplnenie nariadenia o zbere štatistických informácií Európskou centrálnou bankou. Okrem toho je potrebné vyvíjať neustále úsilie na riešenie dodržiavania požiadaviek zo strany ostatných štatistických úradov, ktoré sa podieľajú na tvorbe a zverejňovaní európskej štatistiky. Prvé skúsenosti s rozšírením uplatňovania kódexu na vnútroštátnej úrovni zdôrazňujú význam silnej koordinačnej úlohy národných štatistických úradov v rámci národných systémov a Eurostatu v rámci Európskej komisie. Monitorovanie Eurostatu týkajúce sa uplatňovania kódexu na základe partnerských hodnotení uskutočnených v období rokov 2006 – 2008 a správ jednotlivých krajín sa považuje za účinné a primerané. Ďalšie kolo partnerských hodnotení by sa malo uskutočniť v priebehu nasledujúcich piatich rokov, v závislosti od odporúčania Európskeho poradného grémia pre riadenie v oblasti štatistiky, najmä pokiaľ ide o rozsah a zváženie nákladov a prínosov. Na základe skúseností s kódexom ako základom pre hodnotenie sa bude uvažovať o niektorých úpravách jednotlivých ukazovateľov kódexu. [1] Národné centrálne banky sú z činností ESS súvisiacich s uplatňovaním kódexu a jeho monitorovaním vylúčené. [2] Zásady a ukazovatele stanovené v kódexe a úplný prehľad osvedčených postupov zistených v priebehu partnerských hodnotení sú k dispozícii na stránke Eurostatu: http://ec.europa.eu/eurostat/quality.